b'\n_START_ARTICLE_\nIda Karstoft\n_START_SECTION_\nFodboldkarriere\n_START_PARAGRAPH_\nKarstoft startede sin fodboldkarriere i Klinkby Boldklub og kom senere til Lemvig GF. Fra 2011-2013 var hun en af de b\xc3\xa6rende kr\xc3\xa6fter p\xc3\xa5 Thisted FCs U18 DM-hold, som vandt DM-guld i 2013. Hun skiftede til Team Viborg i 2013 og fra Team Viborg til Br\xc3\xb8ndby IF i 2015, efter hun var blevet student fra Lemvig Gymnasium. I Br\xc3\xb8ndby var hun med til at vinde b\xc3\xa5de Elitedivisionen, Landspokalturnering og spillede fire kampe i Champions League. _NEWLINE_Karstoft har spillet to A-landskampe og 37 U17- og U19-landskampe - de fleste af dem for U19-landsholdet, som hun debuterede for allerede som 16-\xc3\xa5rig tilbage i 2012. Hun vandt bronze i EM-slutrunden f\xc3\xb6r U17 2012 i Nyon, Schweiz og detog i EM-slutrunden f\xc3\xb6r U19 2013 i Llanelli, Wales. I 2014 blev hun af DBU nomineret som \xc3\x85rets Talent._NEWLINE_2014 var Karstoft udtaget til A-landsholdstruppen i VM-kvalifikationskampen p\xc3\xa5 udebane mod Island, men det blev ikke til spilletid, debuten kom p\xc3\xa5 A-landsholdets tr\xc3\xa6ningslejr i Tyrkiet i januar 2015, hvor Karstoft spillede i de to venskabskampe mod New Zealand.\n_START_SECTION_\nAtletikkarriere\n_START_PARAGRAPH_\nKarstoft l\xc3\xb8b ved atletikst\xc3\xa6vner i Sverige i januar 2017 60 meteren p\xc3\xa5 7,84 og 200 meter p\xc3\xa5 25,22. Hun blev i februar udtaget til det danske landshold i den nordiske landskamp indend\xc3\xb8rs i Tampere, hvor hun slog sin egen rekord p\xc3\xa5 200 meter i tiden 24,96, men den blev l\xc3\xb8bet p\xc3\xa5 en 300 meter bane, s\xc3\xa5 tiden er ikke godkendt som en indend\xc3\xb8rs personlig rekord. Desuden l\xc3\xb8b hun p\xc3\xa5 det dansk/islandske 4 x 300 meter stafethold._NEWLINE_Ugen efter vandt hun s\xc3\xb8lv ved indend\xc3\xb8rs-DM med Spartas 4 \xc3\x97 200 meter stafethold og n\xc3\xa5ede individuelt en fjerdeplads p\xc3\xa5 200 meter og en femteplads p\xc3\xa5 60 meter._NEWLINE_De f\xc3\xb8rste DM-medaljer individuelt kom p\xc3\xa5 DMU-inde, hvor hun vandt s\xc3\xb8lv p\xc3\xa5 200 meter og bronze i l\xc3\xa6ngdespring, i hendes f\xc3\xb8rste start i disciplinen nogensinde. Hun vandt guld med Spartas 4 \xc3\x97 200 meter stafethold, best\xc3\xa5ende af Ida Karstoft, Emilie R Hansen, Anne Porsholdt og Anne Sofie Kirkegaard, som ogs\xc3\xa5 satte dansk U23- og P22-rekord._NEWLINE_Ved T\xc3\xa5rnby Games 2017, i hendes f\xc3\xb8rste start i disciplinen nogensinde, l\xc3\xb8b hun 100 meter p\xc3\xa5 12,32. _NEWLINE_Karstoft vandt sin f\xc3\xb8rste udend\xc3\xb8rs-titel 2018 efter at hun havde fravalgt 100 meter til fordel for 400 meter. I hendes blot andet fors\xc3\xb8g p\xc3\xa5 distancen vandt hun guld i dansk \xc3\xa5rsbedste 55,96 sek. _NEWLINE_Duellen p\xc3\xa5 200-meter, hvor mestrene fra 100 og 400 meter m\xc3\xb8dte hinanden, blev en yderst t\xc3\xa6t dyst hvor [[Mathilde U. Kramer] som ventet f\xc3\xb8rte solidt, inden Karstoft p\xc3\xa5 de sidste meter kom t\xc3\xa6ttere og t\xc3\xa6ttere p\xc3\xa5, men Kramer trak det l\xc3\xa6ngste str\xc3\xa5. Tiderne 23,85 og 23,86 sek i +1,7 m/s overgiks igennem tiderne kun af den danske rekordindehaver Dorthe Wolfsberg (23,36) og Sara Slott Petersen 23,59. _NEWLINE_Karstoft var med p\xc3\xa5 det danske 4 x 100 meterhold som blev valgt til DAFs \xc3\x85rets Atleter efter rekordl\xc3\xb8bet ved EM i Berlin 2018._NEWLINE_Karstoft var med p\xc3\xa5 det danske 4 x 100 meterhold som blev nummer otte ved stafet-VM i Yokohama, Japan 2019 og satte dansk rekord med 43,90. Den danske kvartet bestod af Astrid Glenner-Frandsen, Ida Karstoft, Mette Graversgaard og Mathilde Kramer. _NEWLINE_Under Europa Cuppen for klubhold 2019 i Castell\xc3\xb3n de la Plana i Spanien l\xc3\xb8b Karstoft personlig rekord p\xc3\xa5 100 meter 11,66 (1,4) og 200 meter med 23,57 (+0,0) og blev n\xc3\xa6st hurtigste dansker nogensinde og kun 0,19 fra Dorte Wolfsbergs danske rekord. I den samlede stilling sluttede Sparta p\xc3\xa5 6. pladsen._NEWLINE_Karstoft tr\xc3\xa6ner under Michael J\xc3\xb8rgensen i Sparta. Han st\xc3\xa5r ogs\xc3\xa5 for den fysiske tr\xc3\xa6ning af Br\xc3\xb8ndbys ynglinge- og juniorfodboldhold, og han fik \xc3\xb8je p\xc3\xa5 Karstofts talent for atletik, da hun var skadet og l\xc3\xb8betr\xc3\xa6nede.'